text: Horsens-sejler på olympisk medaljekurs efter dramatisk dag
  09 august 2016 kl. 04.54
   Anne-Marie Rindom fra Horsens er efter de to første sejladser ved Rio på 2.-pladsen, mens Fredericia-sejleren Michael Hansen er nr. 13.
  Mandag gik de olympiske sejlsportskonkurrencer i gang i farvandet ved Rio.
  I Laser Radial kom Anne-Marie Rindom, Horsens, glimrende fra start med en 5. og en 8. plads i de to indledende sejladser.
  I meget svære mellemluftsforhold i Rio var Rindom i begge sejladser helt nede på placeringer mellem nr. 20 og 30 ved de første to mærkerundinger - men viste sin styrke ved at sejle sig tilbage i top 10 og på vandet tilkæmpe sig en samlet 3.-plads.
  Senere blev det efter en protest omgjort til en foreløbig samlet 2.-plads, da den førende kineser, Xu Lijia blev diskvalificeret i anden sejlads.
  Dermed indtager Anne Marie Rindom  2.-pladsen efter den hollandske verdensmester, Marit Bouwmeester.
  I Laser Standard fik Fredericia-sejleren Michael Hansen en fremragende start med en 6. plads i første sejlads - nok hans bedste internationele resultat i en enkelt sejlads.
  I anden sejlads kom han lidt ned på jorden igen med en 24. plads. Samlet rækker det til en foreløbig 13. plads for Michael Hansen i feltet på 46 sejlere.
  Begge sejlere skal på vandet igen tirsdag ved 18-tiden dansk tid.
  